问题：﻿古代有哪些奇特美食？ 例如宋朝、唐朝、明朝有哪些奇怪的美食？现在能做出来吗？或者在哪儿能吃到~
话题：﻿历史、美食、烹饪、饮食、风味人间（纪录片）
回答：﻿强答一波……仙话神话记载中的各种珍奇食材。《赤雅》：○蜗牛脍山中有蜗，壳可容升者，以米水去涎，竹刀脍之，角大如指，甘脆，去积解毒。余东粤亦食之，鲜有如其大者。○无头鲊山中有物，形如蚕蛹，无头蠕动。獠人得之为鲊，食之令人不寒。昔陶璜守九真，筑城，得一大者，长十九丈，大二十围，无头蠢动。割其肉如脂（一本作猪）肪，为臛甚香美（一本作甚美且香），璜食之，三军皆食。又名地蚕。○白妾鱼白妾鱼，出大荒山深涧中，一名婢妾。脸若芙蕖，肤如凝脂，有天然肉结，亸若垂云，长四尺五寸。脐下有带，白光映人。胡天星邀予作脍，香脆甘美，水陆无有方者。诸峒闻获是鱼，盛礼来贺（一本有予字）。瞷其所答，皆不多。其油止妒。其他伴礼者，熊掌、虎皮、麝香、鸩箭，纷如也。贵重如此。楚辞“鱼鳞鳞兮媵予”，意者指此。小诗附见（一本云，予赋诗云）：“独寻芳草过王孙，为脍银丝出露盆。汤媪玉环妃子泪，缕残金谷绿珠魂。凌波岂复观微步，齿剑终然（一本作悲合）报恩。谁识蒯缑归思苦，不堪弹铗向朱门。”○赤蚁赤蚁（一本有大字）若象，浑身带火，力负万钧，杂食虎豹蛇虫，遗卵如斗山。人取为酱，是名蚳醢。见于周官。《仙杂记》：○浮阳笋九华小民浚池，得物状类竹根。旁有一铭曰：“浮阳笋，太古孕；举投酱缶，三年不尽。”民不识字，使人读之，试以豆一斗造酱，投物其中，果三年不减。（时逢道士《青阳记》）○瞬碧侯琴庄有溶溶轩，轩前皆池地也。度池得回筇磴上自在峰，蔺先生日往峰上采蕨。蕨生九股，以酿醋异常。守臣取进之，封峰曰：“瞬碧侯。”（《琴庄美事》）○啼猿生蕨猿啼之地，蕨乃多。有每啼一声，遽生万茎。（《穷幽记》）○凌虚宴齐文宣帝凌虚宴，取香菌以供，品味广。唐则出于石首铜官等处，铜钉菌分丝菌。（《自庆传》）○鼠精李王侍中家，堂前有鼠从地出，其穴即生李树，花实俱好。此鼠精李也。（《好事集》）○龙耳李崔奉国家一种李，肉厚而无核。识者曰：“天罚乖龙，必割其耳，耳血堕地，故生此李。”（《琴庄美事》）○碑石李辅国葬父，碑石用豆屑一千团，磨莹如紫玉。碑字四面，镌葵花三百朵。（《晋公遗语》）○巨栗壳为杯邺中产巨栗，脱其壳，可以为杯。（《邺郡名录》）○王母惜黄中李过蟠桃西王母居龙月城，城中产黄中李。花开则三影，结实则九影，花实上皆有“黄中”二字，王母惜之，过于蟠桃。与紫阳真官博戏，则以一二百枚递分胜负。（《集真记》）《珍珠船》：盐龙，蛮人所豢也。籍以银盘，中置玉盂，以玉箸摭盐龙饮之。每鳞中出盐，则收用酒一匙，专主助阳。王莽种五梁禾于殿中，先鬻鹤髓、玳瑁、犀、玉二十余物渍种，此黄帝谷仙之术也。注：五梁禾即五色禾，谷永玉德是。王昙迁梦月落入怀，乃擘而食之，脆如冰片，味美，遂更名月德。雍熙中，君房寓泊庐山开光寺，望黄石岩瀑水中一大红叶，泛泛而下，僧取之，乃红莲一叶，长三尺，阔一尺三寸。《庐山记》清源池生莲花，大如车轮，此也。君房因分花叶，磨汤饮之，其莲香经宿不散。宣和七年，牡丹皆开作金色，又变黑色。柳皆生黄花，大如林檎。靖康元年，梨树生豆荚。木香架生蒲桃，可食。又王殿直家，笼中贮松花。及起笼之际，每一片中，雪白小松一小株。又宝箓宫前柱，忽生松一枝。童贯轿中木板上生杂草，斫铲复生。方丈山，仙家数千万，耕田种芝草。课计顷亩，如种稻状。群仙不欲登天者，皆往来其上。扶桑有椹树，两两同根偶生，更相依倚，是以名为扶桑。仙人食其椹，皆作金光之色，飞翔立虚。椹，色赤，九千岁始一生。味江在青城县，昔蜀王征西番驻军，有野人挈壶酒以献，王倾于江中，军士饮之皆醉，因名味江。撰《御史本草》，以里行为合口椒，最有毒。监察为开口椒，微毒。敬殿中为萝卜，侍御史为脆梨，渐入佳味。迁员外为甘子，言可以久。明皇召张果赐酒，曰：“臣有弟子能饮。”俄一小道士自殿檐下，年十六七，美风姿，善谈笑。帝赐饮，一斗不醉。又逼饮之，酒忽从顶出，仆地化一酒榼，乃集贤院物也。有海贾，忽见两山相间出于波间，各高数丈，已忽不见。舟人云：“此蟹螯也。”瀛州有影木，日中视之，则一叶百影。花有光，夜如列星。万年一实，其大如瓜。广人于山间掘取大蚁卵为酱，名蚁子酱。李凉公镇朔方，有氓园。树下产菌一本，其大数尺，上有楼台，中有二叟对博，刻成三字曰“朝荣观”。公令氓掘地数尺，有巨蟒，目光如镜，吐沫成菌。是夜，公梦黄衣人致命曰：“黄卢公，昨与朝荣观主博，为愚人持献公。”广州有人取虾须长四尺，又有大虾头可为杯，皆以金银饰之。郭令公山居。夜有人面如盘，瞚目灯下。公了不惧，题其颊曰：“久戊人偏老，长征马不肥。”公之警句也。后数日，见巨木上有白耳，大如数斗，所题句在焉。天宝四载，广府因海潮，漂一蜈蚣死，割其一爪，得肉一百二十斤。德宗时，吴明国贡鸾蜂蜜。声如鸾凤，身被五色，大重十余斤。其色碧，贮白玉碗，表里如碧琉璃，食之长寿。《酉阳杂俎》：京宣平坊，有官人夜归入曲，有卖油者张帽驱驴，驮桶不避，导者搏之，头随而落，遂遽入一大宅门。官人异之，随入，至大槐树下遂灭。因告其家，即掘之。深数尺，其树根枯，下有大虾蟆如叠，挟二笔錔，树溜津满其中也。及巨白菌如殿门浮沤钉，其盖已落。虾蟆即驴矣，笔錔乃油桶也，菌即其人也。里有沽其油者，月余，怪其油好而贱。及怪露，食者悉病呕泄。进士段硕常识南孝廉者，善斫鲙。縠薄丝缕，轻可吹起，操刀向捷，若合节奏。因会客衒技，先起鱼架之，忽暴风雨，雷震一声，鲙悉化为蝴蝶飞去。南惊惧，遂折刀，誓不复作。河阳城南百姓王氏，庄有小池，池边巨柳数株。开成末，叶落池中，旋化为鱼，大小如叶，食之无味。至冬，其家有官事。《拾遗记》：芝发其异色，灵苗擢其嘉颖，陆地丹蕖，骈生如盖，香露滴沥，下流成池，因为豢龙之圃。朱草蔓衍于街衢，卿云蔚蔼于丛薄，筑圆丘以祀朝日，饰瑶阶以揖夜光。奏九天之和乐，百兽率舞，八音克谐，木石润泽。时有流云洒液，是谓“霞浆”，服之得道，后天而老。有石璘之玉，号曰“夜明”，以暗投水，浮而不灭。当斯之时，渐革庖牺之朴，辨文物之用。时有丹雀衔九穗禾，其坠地者，帝乃拾之，以植于田，食者老而不死。仙人宁封食飞鱼而死，二百年更生，故宁先生游沙海七言颂云：“青蕖灼烁千载舒，百龄暂死饵飞鱼。”则此花此鱼也。穷桑者，西海之滨，有孤桑之树，直上千寻，叶红椹紫，万岁一实，食之后天而老。溟海之北，有勃鞮之国。人皆衣羽毛，无翼而飞，日中无影，寿千岁。食以黑河水藻，饮以阴山桂脂。闇河之北，有紫桂成林，其实如枣，群仙饵焉。韩终采药四言诗曰：“闇河之桂，实大如枣。得而食之，后天而老。”有丹丘之国，献码瑙瓮，以盛甘露。帝德所洽，被于殊方，以露充于厨也。码瑙，石类也，南方者为之胜。今善别马者，死则破其脑视之。其色如血者，则日行万里，能腾空飞；脑色黄者，日行千里；脑色青者，嘶闻数百里；脑色黑者，入水毛鬣不濡，日行五百里；脑色白者，多力而怒。今为器多用赤色，若是人工所制者，多不成器，亦殊朴拙。其国人听马鸣则别其脑色。丹丘之地，有夜叉驹跋之鬼，能以赤马脑为瓶。盂及乐器，皆精妙轻丽。中国人有用者，则魑魅不能逢之。一说云，马脑者，言是恶鬼之血，凝成此物。昔黄帝除蚩尤及四方群凶，并诸妖魅，填川满谷，积血成渊，聚骨如岳。数年中，血凝如石，骨白如灰，膏流成泉。故南方有肥泉之水，有白垩之山，望之峨峨，如霜雪矣。又有丹丘，千年一烧，黄河千年一清，至圣之君，以为大瑞。丹丘之野多鬼血，化为丹石，则码瑙也。不可斫削雕琢，乃可铸以为器也。当黄帝时，码瑙瓮至，尧时犹存，甘露在其中，盈而不竭，谓之宝露，以班赐群臣。至舜时，露已渐减。随帝世之污隆，时淳则露满，时浇则露竭，及乎三代，减于陶唐之庭。舜迁宝瓮于衡山之上，故衡山之岳有宝露坛。舜于坛下起月馆，以望夕月。舜南巡至衡山，百辟群后皆得露泉之赐。时有云气生于露坛，又迁宝瓮于零陵之上。舜崩，瓮沦于地下。至秦始皇通汨?之流为小溪，径从长沙至零陵，掘地得赤玉瓮，可容八斗，以应八方之数，在舜庙之堂前。后人得之，不知年月。至后汉东方朔识之，朔乃作《宝瓮铭》曰“宝云生于露坛，祥风起于月馆，望三壶如盈尺，视八鸿如萦带。”三壶，则海中三山也。一曰方壶，则方丈也；二曰蓬壶，则蓬莱也；三曰瀛壶，则瀛洲也。形如壶器。此三山上广、中狭、下方，皆如工制，犹华山之似削成。八鸿者，八方之名；鸿，大也。登月馆以望四海三山，皆如聚米萦带者矣。又进洞渊红花，嵚州甜雪，昆流素莲，阴岐黑枣，万岁冰桃，千常碧藕，青花白橘。素莲者，一房百子，凌冬而茂。黑枣者，其树百寻，实长二尺，核细而柔，百年一熟。扶桑东五万里，有磅磄山。上有桃树百围，其花青黑，万岁一实。郁水在磅磄山东，其水小流，在大陂之下，所谓“沉流”，亦名“重泉”。生碧藕，长千常，七尺为常也。条阳山出神蓬，如蒿，长十丈。周初，国人献之，周以为宫柱，所谓“蒿宫”也。中有白橘，花色翠而实白，大如瓜，香闻数里。种仁寿木，木似柏而枝长柔软，其花堪食，故《吕氏春秋》云：“木之美者，有仁寿之华焉。”即此是也。时有白鸾孤翔，衔千茎穟。穟于空中自生，花实落地，则生根叶。一岁百获，一茎满车，故曰“盈车嘉穟”。日南之南，有淫泉之浦。言其水浸淫从地而出成渊，故曰“淫泉”。或言此水甘软，男女饮之则淫。其水小处可滥觞褰涉，大处可方舟沿泝，随流屈直。其水激石之声，似人之歌笑，闻者令人淫动，故俗谓之“淫泉”。中植分枝荷，一茎四叶，状如骈盖，日照则叶低荫根茎，若葵之卫足，名“低光荷”。实如玄珠，可以饰佩。花叶难萎，芬馥之气，彻十余里。食之令人口气常香，益脉理病。宫人贵之，每游宴出入，必皆含嚼。或剪以为衣，或折以蔽日，以为戏弄。《楚辞》所谓“折芰荷以为衣”，意在斯也。亦有倒生菱，茎如乱丝，一花千叶，根浮水上，实沉泥中，名“紫菱”，食之不老。宣帝地节元年，乐浪之东，有背明之国，来贡其方物。言其乡在扶桑之东，见日出于西方。其国昏昏常暗，宜种百谷，名曰“融泽”，方三千里。五谷皆良，食之后天而死。有浃日之稻，种之十旬而熟；有翻形稻，言食者死而更生，夭而有寿；有明清稻，食者延年也；清肠稻，食一粒历年不饥。有摇枝粟，其枝长而弱，无风常摇，食之益髓；有凤冠粟，似凤鸟之冠，食者多力；有游龙粟，叶屈曲似游龙也；有琼膏粟，白如银，食此二粟，令人骨轻。有绕明豆，其茎弱，自相萦缠；有挟剑豆，其荚形似人挟剑，横斜而生；有倾离豆，言其豆见日，叶垂覆地，食者不老不疾。有延精麦，延寿益气；有昆和麦，调畅六府；有轻心麦，食者体轻；有醇和麦，为曲以酿酒，一醉累月，食之凌冬可袒；有含露麦，穟中有露，味甘如饴。有紫沉麻，其实不浮；有云冰麻，实冷而有光，宜为油泽；有通明麻，食者夜行不持烛，是苣蕂也，食之延寿，后天而老。其北有草，名虹草，枝长一丈，叶如车轮，根大如毂，花似朝虹之色。昔齐桓公伐山戎，国人献其种，乃植于庭，云霸者之瑞也。有宵明草，夜视如列烛，昼则无光，自消灭也。有紫菊，谓之日精，一茎一蔓，延及数亩，味甘，食者至死不饥渴。有焦茅，高五丈，燃之成灰，以水灌之，复成茅也，谓之灵茅。有黄渠草，映日如火，其铿韧若金，食者焚身不热；有梦草，叶如蒲，茎如蓍，采之以占吉凶，万不遗一；又有闻遐草，服者耳聪，香如桂，茎如兰。其国献之，多不生实，叶多萎黄，诏并除焉。元凤二年，于淋池之南起桂台，以望远气。东引太液之水。有一连理树，上枝跨于渠水，下枝隔岸而南，生与上枝同一株。帝常以季秋之月，泛蘅兰云鹢之舟，穷晷系夜，钓于台下。以香金为钩，霜丝为纶，丹鲤为饵，钓得白蛟，长三丈，若大蛇，无鳞甲。帝曰：“非祥也。”命太官为鲊，肉紫骨青，味甚香美，班赐群臣。帝思其美，渔者不能复得，知为神异之物。明帝阴贵人梦食瓜甚美。帝使求诸方国。时炖煌献异瓜种，恒山献巨桃核。瓜名“穹隆”，长三尺，而形屈曲，味美如饴。父老云：“昔道士从蓬莱山得此瓜，云是崆峒灵瓜，四劫一实，西王母遗于此地，世代遐绝，其实颇在。”又说：“巨桃霜下结花，隆暑方熟，亦云仙人所食。”帝使植于霜林园。园皆植寒果，积冰之节，百果方盛，俗谓之“相陵”，与霜林之声讹也。后曰：“王母之桃，王公之瓜，可得而食，吾万岁矣，安可植乎？”后崩，内侍者见镜奁中有瓜、桃之核，视之涕零，疑非其类耳。咸宁四年，立芳蔬园于金墉城东，多种异菜。有菜名曰“芸薇”，类有三种，紫色者最繁，味辛，其根烂熳，春夏叶密，秋蕊冬馥，其实若珠，五色，随时而盛，一名“芸芝”。其色紫者为上蔬，其味辛；色黄者为中蔬，其味甘；色青者为下蔬，其味咸。常以三蔬充御膳。其叶可以藉饮食，以供宗庙祭祀，亦止人渴饥。宫人采带其茎叶，香气历日不歇。录曰：《大雅》云：“言采其薇。”此之类也。《草木疏》云：其实如豆。”昔孤竹二子避世，不食周粟，于首阳山采薇而食，疑似卉。或云神类非一，弥相惑乱。可以疗饥，其色必紫，百家杂说，音旨相符。论其形品，详斯香色，虽移植芳圃，芬美莫俦。故熏兰有质，物性无改，产乖本地，逾见芬烈，譬诸姜桂，岂因地而辛矣！当此一代，是谓仙蔬，实为神异。张华为九酝酒，以三薇渍曲糵，糵出西羌，曲出北胡。胡中有指星麦，四月火星出，麦熟而获之。糵用水渍麦三夕而萌芽，平旦鸡鸣而用之，俗人呼为“鸡鸣麦”。以之酿酒，醇美，久含令人齿动。若大醉，不叫笑摇荡，令人肝肠消烂，俗人谓为“消肠酒”。或云醇酒可为长宵之乐，两说声同而事异也。闾里歌曰：“宁得醇酒消肠，不与日月齐光。”言耽此美酒，以悦一时，何用保守灵而取长久。至怀帝末，民间园圃皆生蒿棘，狐兔游聚。至元熙元年，太史令高堂忠奏荧惑犯紫微，若不早避，当无洛阳。及诏内外四方及京邑诸宫观林卫之内，及民间园囿，皆植紫薇，以为厌胜。至刘、石、姚、苻之末，此蒿棘不除自绝也。太始元年，魏帝为陈留王之岁，有频斯国人来朝，以五色玉为衣，如今之铠。其使不食中国滋味，自赍金壶，壶中有浆，凝如脂，尝一滴则寿千岁。水中有白蛙，两翅，常来去井上，仙者食之。至周，王子晋临井而窥，有青雀衔玉杓以授子晋，子晋取而食之，乃有云起雪飞。子晋以衣袖挥云，则云雪自止。白蛙化为双白鸠入云，望之遂灭。第三层有禾穟，一株满车。有瓜如桂，有奈冬生如碧色，以玉井水洗食之，骨轻柔能腾虚也。有树名影木，日中视之如列星，万岁一实，实如瓜，青皮黑瓤，食之骨轻。上如华盖，群仙以避风雨。多大鹊，高一丈，衔不周之粟。粟穗高三丈，粒皎如玉。鹊衔粟飞于中国，故世俗间往往有之。其粟，食之历月不饥。故《吕氏春秋》云：“粟之美者，有不周之粟焉。”东有云石，广五百里，驳骆如锦，扣之片片，则蓊然云出。有木名猗桑，煎椹以为蜜。有遥香草，其花如丹，光耀入月，叶细长而白，如忘忧之草，其花叶俱香，扇馥数里，故名遥香草。其子如薏中实，甘香，食之累月不饥渴，体如草之香，久食延龄万岁。仙人常采食之。